“ADB” ระงับปล่อยเงินทุนโคงการรบ.-ทำสัญญาใหม่ “เมียนมา” ตอบโต้เหตุรัฐประหาร 1 ก.พ.64
"ADB" ระงับปล่อยเงินทุนโคงการของรัฐบาล และการทำสัญญาใหม่ "เมียนมา" ตอบโต้เหตุรัฐประหาร 1 ก.พ.64 ขณะที่การประท้วง ส่งผลให้มียอดผู้เสียชีวิตล่าสุดอย่างน้อย 54 ราย
11 มี.ค. 2564

ธนาคารเพื่อการพัฒนาแห่งเอเชีย (ADB) แถลงการณ์ระงับการให้เงินทุนแก่โครงการของรัฐบาลเมียนมาชั่วคราว เพื่อตอบโต้การที่กองทัพเมียนมาก่อเหตุรัฐประหารเมื่อวันที่ 1 ก.พ. โดยระบุว่า “ในขณะที่ประชาคมโลกประเมินสถานการณ์ที่เกิดขึ้น ทาง ADB ขอระงับการให้เงินทุนแก่โครงการของรัฐบาลเมียนมา และระงับการทำสัญญาใหม่ชั่วคราว มีผลตั้งแต่วันที่ 1 กุมภาพันธ์ 2564 ตามแนวปฏิบัติภายในของเรา”
ทั้งนี้ ทาง ADB ยังคงมีความกังวลต่อสถานการณ์ในเมียนมา โดยเฉพาะอย่างยิ่งกับผู้ที่เสียชีวิตระหว่างการประท้วง หลังกองกำลังรักษาความปลอดภัยใช้ความรุนแรงในการปราบปรามผู้ประท้วง โดย “เราจะยังคงปรึกษาหารือกับเหล่าผู้ถือหุ้นและผู้ถือผลประโยชน์รายอื่นๆ ต่อไป”
ด้านสำนักข่าวเกียวโดรายงานว่า ความเคลื่อนไหวดังกล่าวก่อให้เกิดข้อสงสัยเกี่ยวกับเงินหลายร้อยล้านดอลลาร์ในโครงการโครงสร้างพื้นฐานที่ ADB ให้การสนับสนุนในเมียนมา ซึ่งรวมถึงโครงการพัฒนาท้องถนนตามพื้นที่ชนบท
นอกจากนี้ ADB ได้ให้คำมั่นในการปล่อยเงินกู้และมอบเงินช่วยเหลือแก่เมียนมารวมกัน 2.4 พันล้านดอลลาร์ระหว่างปี 2556-2562 โดย ADB ได้ปล่อยกู้และให้เงินช่วยเหลือจริงแก่เมียนมารวมกันได้แล้วกว่า 1.51 พันล้านดอลลาร์
ทั้งนี้ สำนักงานสิทธิมนุษยชนแห่งสหประชาชาติเปิดเผยว่า นับจนถึงวันที่ 4 มี.ค. สถานการณ์ประท้วงต่อต้านการทำรัฐประหารในเมียนมาส่งผลให้มีผู้เสียชีวิตแล้วอย่างน้อย 54 ราย ทั้งยังมีผู้ถูกจับกุมและกักขังอีกกว่า 1,700 ราย